Prince: 'Karoo-engele moet ligloop vir DA-duiwel' | Netwerk24
Prince: 'Karoo-engele moet ligloop vir DA-duiwel'
Deur Jason Felix 12 Augustus 2016 16:38
Die verhouding tussen die "duiwel en die engele" in die stadsraad op Beaufort-Wes gaan nie lank hou nie, voorspel Truman Prince, die vorige burgemeester wat nou in die opposisiebanke gaan sit.
Djorge Molooi, aangewese burgemeester van Beaufort-Wes. Foto: Jason Felix
Goliath Lottering, aangewese burgemeester van Prins Albert. Foto: Jason Felix
Noel Constable, aangewese burgemeester van die Sentraal-Karoo-distriksmunisipaliteit. Foto: Jason Felix
Die DA, volgens Prince die "duiwel", en die Karoo Gemeenskap Inisiatief (KGI) – die "engele" – het Vrydag 'n koalisieooreenkoms onderteken om al drie munisipaliteite én die distriksraad in Sentraal-Karoo te beheer.
Die KGI bestaan uit die Karoo Ontwikkelings Party (KOP), Karoo Gemeenskap Party (KGP) en Karoo Democratic Force (KDF) wat deur voormalige ANC-lede saamgestel is.
"Onthou, vandag is hy jou vriend, môre is hy jou vyand. Ek hoop die Karoo-partye kom tot hul sinne, want dis moeilik om met die duiwel saam te werk, al was hy [die duiwel] op 'n tyd ook 'n engel," het 'n vrolike Prince gesê.
Truman Prince, voormalige burgemeester van Beaufort-Wes. Foto: Leanne Stander
Hy is ná nege jaar as burgemeester van Beaufort-Wes, die kroonjuweel van die Sentraal-Karoo-streek, in verlede week se munisipale verkiesing uit die kussings gelig.
Hy het Vrydag die burgemeester se kantoor ontruim.
Die ANC en DA is kop aan kop in die raad met ses setels elk. Die KDF het met sy een setel die beslissende stem. Sy koalisie met die DA beteken die ANC gaan in die opposisiebanke sit.
Die leierskorps van die drie munisipaliteite in die Sentraal-Karoo-streek is:
Burgemeester: Djorge Molooi (DA)
Die onderburgemeester en speaker sal ook deur die DA aangewys word.
Burgemeester: Aubrey Marthinus (KOP)
Onderburgemeester sal deur die DA aangewys word.
Burgemeester: Goliath Lottering (KGP)
Die speaker en onderburgemeester sal deur die DA aangewys word.
Burgemeester: Noel Constable (KDF)
Die onderburgemeester en speaker sal deur die KGP aangewys word en een lid van die burgemeesterskomitee deur die DA.
Patricia de Lille, Wes-Kaapse DA-leier. Foto: Lerato Maduna
Patricia de Lille, Wes-Kaapse DA-leier, sê die koalisieooreenkomste met die KGI is merkwaardig.
"Ek is veral bly dat my tuisdorp nou deur die DA beheer word. Ek is opgewonde oor die nuwe vooruitsigte vir Beaufort-Wes en ek sal seker maak dat gehaltedienste gelewer word."
Wat koalisieooreenkomste in ander hangrade betref, het De Lille gesê in Hessequa en Witzenberg is ooreenkomste afgehandel.
"In Hessequa het die VF Plus ingestem om met die DA saam te werk. In Witzenberg het ons 'n ooreenkoms gesluit met Cope."
In Bitou is daar 'n dispuut oor stemme. Die DA en ANC het albei agt setels, maar die DA glo hy het 'n volstrekte meerderheid. Die DA het die kieshof genader.
Die Kannaland-munisipaliteit is nog nie saamgestel is nie. Jeffrey Donson, Icosa-president en dienende burgemeester van die munisipaliteit, sê hy voer tans gesprekke met die ANC. Donson meen hulle sal teen Maandag meer duidelikheid hê.